Video: Komediante skeer gek met toerismeraad ná Tottenham-debakelThemba Robin en Bouwer Bosch. (Foto: Skermgreep/Facebook) Die musikant en akteur Bouwer Bosch het te midde van die opspraakwekkende Tottenham Hotspur-borgskapooreenkoms besluit om Suid-Afrika se “unieke besienswaardighede” in ŉ skreeusnaakse en eerlike toerisme-advertensie uit te lig. In dié video vertolk Bosch en die komediant Themba Robin die rol van twee Suid-Afrikaanse toergidse, Johannes Burg en Nepho Tism, wat in “samewerking” met die Suid-Afrikaanse Toerisme (SAT) ŉ unieke toer van Johannesburg aan potensiële buitelandse besoekers gee. Gedurende dié toer spog hulle tergend oor die land se wêreldklas vervoerstelsel, betroubare kragvoorsiener en unieke swembaddens, oftewel “firepools”. Toeriste wat nie kans kry om die groot vyf in die Krugerwildtuin te sien nie, word aangemoedig om hul verkykers sommer in Edenvale nader te gryp om een van dié omgewing se vermiste tiere te gewaar. Die Tottenham Hotspur-ooreenkoms het as hoofinspirasie vir die video gedien. (Foto: Skermgreep/Facebook) Slaggate blyk ook volgens dié “gidse” ŉ goeie alternatief vir die Kango-grotte te wees. “Die regering spog kort-kort met van hul sogenaamde prestasies soos om nuwe stadions te bou, maar dan is dit gewoonlik net ŉ groot grasveld en pawiljoen. Ek het toe net gewonder hoe sal dit lyk as mens ŉ eerlike en opregte toerisme-advertensie van Suid-Afrika maak, wat lyk asof ons die leuens wat hulle aan ons probeer verkoop nie net glo nie, maar net só aan toeriste oordra,” het hy aan Maroela Media vertel. Die Tottenham Hotspur-ooreenkoms en die verskillende wyses waarop die voorgestelde R1 miljard wat SAT aan dié sokkerspan wou gee, het as hoofinspirasie vir die video gedien. Dit wys selfs hoe Johannes en Nepho op die fiktiewe “Mamelodi Hotspurs” se nuwe en effens verlate geriewe oefen. Maroela Media het vroeër berig dat SAT se handelsmerk as deel van dié borgskap aan die kant van die sokkerspan se sportsakke aangebring sou word, en dus buitelandse toeriste na Suid-Afrika sou lok. Die portefeuljekomitee vir toerisme het intussen dié voorgestelde borgskap gekanselleer. SAT het hierna ’n forensiese ondersoek gelas teen die fluitjieblaser wat dié voorgestelde borgskap aan die media uitgelek het. Slaggate blyk ook volgens dié “gidse” ŉ goeie alternatief vir die Kango-grotte te wees. (Foto: Skermgreep/Facebook) In lig hiervan, glo Bouwer dat die video se trefkrag juis daarin lê dat dit nie ŉ bespotting is nie, maar eerder ŉ eerlike en gevolglik humoristiese blik op die land se uitdagings gee. Dit sluit selfs af waar die einste kamera waarmee Johannes en Nipho hul advertensie opneem deur ŉ boef gegryp word, enkele oomblikke nadat hulle buitelanders gerusstel oor die land se veiligheidsituasie. “Ek dink die geheim met humor is om saam met mekaar en nie vir mekaar te lag nie. Ons het genoeg drama op politiese en ekonomiese vlakke in Suid-Afrika, maar beslis ŉ gedeelde humorsin. As ons saam kan lag oor die chaos gaan ons dalk die gevolge daarvan makliker trotseer.” Die video is Maandag in Randburg geskiet en reeds teen Woensdag – kort voor Donderdag se chaotiese Staatsrede – op verskeie sosialemediaplatforms gedeel. “Dít was blote toeval, maar werk perfek omdat ons in die video selfs met kabinetskommeling spot.” Hy voeg skertsend by dat hulle nog nie terugvoer van SAT oor hul “advertensie” ontvang het nie. Kyk die video hier: TOURISM SOUTH AFRICA PRESENTS: Johannes Burg and Nepho Tism takes us on a adventures tour through Johannesburg and share some of the reasons why tourists should consider South Africa as their next holiday destination ???????? pic.twitter.com/jUDluGeDrB — Sitdown Comedian (@BouwerBosch) February 8, 2023